DA Den Europæiske Unions Tidende CE 78/933

(2004/C 78 E/0988)

SKRIFTLIG FORESPØRGSEL P-0126/04

af Jean Lambert (Verts/ALE) til Kommissionen

(19. januar 2004)

Om: Tilladelse til fangst, opdræt og handel med beskyttede arter i Grækenland i strid med EU-lovgivningen

Grækenland har fra august 2002 til januar 2003 givet et privat selskab tilladelser til at indfange og anvende et større antal reptiler og padder (fra 220 til 600 eksemplarer pr. art og 8 540 dyr i alt) til opdræt med henblik på efterfølgende salg i forbindelse med et stort antal arter (i alt 90 arter) uden andre restriktioner vedrørende sted og tidspunkt for samt omstændigheder ved fangsten. Tilladelserne giver lov til at fange mange arter, der er omfattet af habitat-direktivet, herunder én prioriteret art (Macrovipera schweizeri).

Der foreligger ingen rapporter om den samlede bestand af de pågældende arter eller nogen konsekvensanalyse af tilladelsernes betydning for disse arters naturlige bestand. Tilladelserne er blevet udstedt, uden at den græske videnskabelige CITES-komité havde kendskab til det.

Omfanget af tilladelserne for specifikke arter er alarmerende, f.eks.:

— fangst af 320 eksemplarer af chamaeleo africanus, når det gunstigste skøn over størrelsen af den europæiske bestand er på 300 eksemplarer, der udelukkende findes på én lokalitet i Grækenland, eller

— fangst af 600 eksemplarer af Vipera ursinii (anført i bilag II i habitat-direktivet og i bilag I til CITES-konventionen) samt adskillige arter, der er anført i bilag II og III.

Har Kommissionen kendskab til disse tilladelser og de græske myndigheders åbenbare krænkelse af EU-lovgivningen, navnlig Rådets direktiv 92/43/EØF (1) om bevaring af naturtyper samt vilde dyr og planter, og af internationale forpligtelser i henhold til CITES-konventionen og Bern-konventionen?

Hvilke foranstaltninger vil Kommissionen træffe for omgående at standse gennemførelsen af de pågældende tilladelser og forhindre, at de græske myndigheder fremover udsteder tilladelser, der risikerer at skade gennemførelsen af EU-lovgivningens målsætninger?

Svar afgivet på Kommissionens vegne af Margot Wallström

(9. februar 2004)

Kommissionen vil gerne oplyse det ærede medlem om, at den på grundlag af en klage (nr. 2003/4831) vedrørende landbrugsministeriets udstedelse af tilladelser til indfangning og opdræt af en række græske arter, der er opført i bilag II og/eller IV til Rådets direktiv 92/43/EØF af 21. maj 1992 om bevaring af naturtyper samt vilde dyr og planter, har oprettet en sag for at undersøge, om denne praksis er i overensstemmelse med forpligtelserne i henhold til dette direktivs artikel 12 og 16. Kommissionen ønsker at forsikre det ærede medlem om, at den vil fortsætte undersøgelsen af klagen og ikke tøve med at træffe alle nødvendige foranstaltninger for at sikre, at Grækenland handler i overensstemmelse med fællesskabsretten.

Hvad angår en eventuel overtrædelse af Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed (2) (CITES), tillader denne forordnings artikel 5 og 8 kommerciel handel med arterne i bilag A, B og C, hvis disse er lovligt indfanget eller indsamlet i naturen på en medlemsstats område. Der vil derfor kun kunne være tale om en overtrædelse af denne forordning for sådanne arter, der er opført i forordningen (ikke andre arter), og kun såfremt det kan konstateres, at de græske myndigheder har udstedt tilladelser for sådanne arter i strid med deres egen lovgivning eller Rådets direktiv 92/43/EØF.

(1) EFT L 206 af 22.7.1992, s. 7.

(2) EFT L 61 af 3.3.1997.